Праз некаторы перыяд у мясцовым Доме фальклору быў паказаны першы абрад “Піліпаўскія попрадкі”, у аснову якога пакладзены мясцовыя народныя прыкметы. Удалая пастаноўка і адкрыла “зорны” шлях калектыву. Хутка на суд кашалёўскага гледача былі вынесены так званыя абрады гадавога календара: “Зажынкі”, “Дажынкі”, “Купалле”, “Грамніцы”, “Шчодрык”, “Вадохрышча” і г.д. Удзельнікаў аматарскага аб’яднання пачалі запрашаць на раённыя агляды-конкурсы, фестывалі фальклору. І ні разу яны не вярнуліся дадому пасля выступленняў з пустымі рукамі. Атрыманыя дыпломы сведчаць аб высокім мастацкім узроўні гэтага калектыву.